《题教子升天龙图》
明代·乌斯道

大龙气势何奋疾，小龙两角犹茧栗。黑云上下风荡潏，前顾后随恐相失。

怪态迸发胡为然，乃是教子飞上天。天宇荡荡足蜿蜒，下视鱼鳖徒深渊。

我闻龙性自变化，若待教焉良可诧。僧繇道子意太奇，醉墨淋漓为此画。

君不见葛陂杖、雷泽梭，倏忽妙用尚尔多，真龙之子宜如何。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。